Odisha Man: নামিয়ে দিয়েছিল অটো, স্ত্রীর দেহ কাঁধে নিয়ে ৮০ কিমি হাঁটলেন স্বামী

কোরাপুট: শববাহী গাড়ি না পেয়ে স্ত্রীর (Wife) মৃতদেহ কাঁধে নিয়ে ২১ কিলোমিটার পথ হেঁটেছিলেন স্বামী। কয়েক বছর আগের সেই মর্মান্তিক দৃশ্য নাড়িয়ে দিয়েছিল গোটা দেশকে। ফের একবার সেই একই ঘটনার পুনরাবৃত্তি। অসুস্থ স্ত্রীকে হাসপাতাল থেকে অটোয় চাপিয়ে বাড়ি নিয়ে যাচ্ছিলেন বছর পঁয়ত্রিশের সামুলু পাঙ্গি (Samulu Pangi)। কিন্তু পথেই মৃত্যু (Death) হয় স্ত্রীর। এরপরই অটোচালক অটো থেকে নামিয়ে দেন তাঁদের। বাধ্য হয়ে নিজের স্ত্রীর (Wife) দেহ কাঁধে নিয়ে ৮০ কিলোমিটার পথ পাড়ি দিলেন সামুলু।

ওড়িশার (Odisha) কোরাপুটের (Koraput) বাসিন্দা সামুলু (Samulu)। দীর্ঘদিন ধরেই অসুস্থ ছিলেন তাঁর স্ত্রী ইদি গুরু। চিকিৎসার জন্য অন্ধ্রপ্রদেশের (Andhrapradesh)  বিশাখাপত্তনমের একটি হাসপাতালে (Hospital) ভর্তি করা হয় তাঁকে। সম্প্রতি চিকিৎসকরা জানান, ওই মহিলা চিকিৎসায় সাড়া দিচ্ছিলেন না। তাঁকে বাড়িতে নিয়ে যাওয়াই ভালো। সেইমতো অটো ভাড়া করে স্ত্রীকে নিয়ে নিজেদের গ্রামে ফিরছিলেন তাঁরা। কিন্তু মাঝপথেই মৃত্যু হয় সামুলুর স্ত্রীর। এরপরই অটোচালক তাঁদের নিয়ে যেতে অস্বীকার করেন। নামিয়ে দেন রাস্তায়। ফাঁকা রাস্তায় কোনও যানবাহন দেখতে না পেয়ে বাধ্য হয়ে স্ত্রীকে কাঁধে নিয়েই হাঁটা শুরু করেন সামুলু।

আরও পড়ুন:Mysterious Death: জোড়া মৃতদেহ উদ্ধার হরিদেবপুরে, ঘনীভূত হচ্ছে রহস্য

এভাবে বেশ কয়েক কিলোমিটার হাঁটার পর কয়েকজন পুলিশ কর্মীর নজরে পড়লে একটি অ্যাম্বুলেন্সের ব্যবস্থা করা হয়। এমন ঘটনায় শোরগোল পড়ে যায়। শেষ পর্যন্ত পুলিশি সহযোগিতা পেয়ে ধন্যবাদ জানিয়েছেন সামুলু পাঙ্গি। উল্লেখ্য, ২০১৬  সালেও এরকম এক দৃশ্যের সাক্ষী থেকেছিল গোটা দেশ। ওড়িশার বাসিন্দা দানা মাঝি তাঁর স্ত্রীর মৃত্যুর পর দেহ বাড়ি নিয়ে যাওয়ার জন্য হাসপাতাল কর্তৃপক্ষের কাছে অ্যাম্বুল্যান্সের ব্যবস্থা করে দিতে বলেছিলেন। অভিযোগ উঠেছিল, হাসপাতাল অ্যাম্বুল্যান্সের ব্যবস্থা করে দেয়নি। গাড়ি ভাড়া করে স্ত্রীর দেহ বাড়ি নিয়ে যাওয়ার মতো আর্থিক সামর্থ্যও ছিল না তাঁর। অগত্যা স্ত্রীর দেহ কাঁধে নিয়ে ২১ কিলোমিটার পথ হেঁটে বাড়ি পৌঁছন তিনি।