পেট্রোপণ্যের পর সবজির বাজারে মূল্যবৃদ্ধি, ১০০’র গণ্ডি পেরোলো টম্যাটো

টানা বৃষ্টি এবং পরিবহন খরচ বেশি হওয়ায় পাইকারি বাজারে সবজির দাম বেড়েছে। যার ফলে বেশ কয়েক সপ্তাহ ধরেই দেশের বেশ কিছু রাজ্যে টম্যাটোর দাম বৃদ্ধি পেয়েছে। আলু এবং পেঁয়াজের মতো অন্যান্য সবজির সঙ্গেই টম্যাটোর দাম কেজি প্রতি ১০০ টাকা ছাড়িয়ে গিয়েছে। যেখানে এই সময় প্রতিবছর টম্যাটোর সারা দেশে দাম থাকে ৫৪ টাকার আশপাশে। বর্তমানে পেট্রল ও ডিজেলের দাম বৃদ্ধির ফলে পরিবহন খরচ বেড়েছে। যার প্রভাব পড়ছে শাক সবজি ও নিত্য প্রয়োজনীয় জিনিসের উপর।

বন্যার ফলে দক্ষিণ ভারতের রাজ্য গুলিতে সবজির দাম ৪০ শতাংশ হারে বেড়েছে। অন্ধপ্রদেশ, তামিলনাড়ু, দিল্লি, মহারাষ্ট্র সহ দেশের বেশিরভাগ রাজ্যেই টম্যাটোর দাম এখন আকাশচুম্বী। চেন্নাইয়ে এই মুহূর্তে টম্যাটো ১৬০ টাকা কেজি দরে বিক্রি হচ্ছে। অপরদিকে অন্ধপ্রদেশের ১৩০ টাকা এবং কর্নাটকে কেজি প্রতি ৯০ থেকে ১০০ টাকায় বিকোচ্ছে টম্যাটো। মহারাষ্ট্রে লাফিয়ে বাড়ছে টম্যাটোর দাম। সেখানেও টম্যাটো ১০০ টাকায় পৌঁছে গেছে। দিল্লিতে পাইকারি বাজারে টম্যাটো ৭০ টাকায় বিক্রি হলেও খুচরো বাজারে ক্রেতাদের ১০০ টাকায় কিনতে হচ্ছে।

বৃষ্টির কারণে ফসলের ক্ষতি ছাড়াও জ্বালানির দাম বৃদ্ধি, বিয়ের মরশুমে বেশি চাহিদা এবং মজুতের কারণে টম্যাটোর দাম বৃদ্ধি বলে মনে করা হয়েছে। এই মুহূর্তে সারা ভারতে নিত্য প্রয়োজনীয় সবজি এবং আলু পেঁয়াজের দামও বৃদ্ধি পেয়েছে। সবজি বিক্রেতারা মনে করছেন, শীতের সবজি বাজারে এসে গেলে দাম হয়তো কিছুটা কমতে পারে।