Cyclone Asani: অশনির দাপটে অন্ধ্রপ্রদেশে মৃত বাংলার মৎস্যজীবী

কাকদ্বীপ: গভীর নিম্নচাপে পরিণত হয়েছে ঘূর্ণিঝড় আশনি (Cyclone Asani)। ইতিমধেই অন্ধ্র উপকূলের কাছাকাছি অবস্থান করেছে এই ঘূর্ণিঝড়টি। এর প্রভাবে ঝোড়ো হাওয়ার সঙ্গে বৃষ্টি শুরু হয়েছে। আর তার দাপটেই মৃত্যু হল বাংলার এক মৎস্যজীবীর। মৃত ওই মৎস্যজীবীর নাম শ্যামল দাস। তিনি হারউড পয়েন্ট কোস্টাল থানার অক্ষয়নগরের বাসিন্দা।

পরিবার সূত্রের খবর, কাকদ্বীপের ওই মৎস্যজীবী বৈশাখ মাসের প্রথম সপ্তাহে মাছ ধরার জন্য অন্ধপ্রদেশে গিয়েছিলেন। সেখানে এফবি এশিয়ান নামে একটি ট্রলারে কাজ করতেন। অশনির মধ্যেই মাছ ধরে ওই ট্রলারটি উপকূল এলাকায় ফিরছিল। সেই সময় ঝড়ের কবলে পড়ে ট্রলারটি।

ঝড়ের প্রচণ্ড দাপটে ডুবে যায় ওই ট্রলারটি। এই ট্রলার ডুবির ঘটনায় মৃত্যু হয় শ্যামল দাস নামে কাকদ্বীপের বাসিন্দা ওই মৎস্যজীবীর। সোমবার এই মৃত্যুর খবর তাঁর পরিবারকে জানানো হয়। ঘটনায় ভেঙে পড়েন পরিবারের লোকজন। বৃহস্পতিবার ওই মৎস্যজীবীর দেহ এসে পৌঁছায় কাকদ্বীপের বাড়িতে। তার মৃত্যুতে এলাকায় শোকের ছায়া নেমে এসেছে।