অন্ধ্রপ্রদেশে মুখ্যমন্ত্রী দাদার পুলিশের ভয়ে কংগ্রেস দফতরে রাত কাটালেন শর্মিলা

হায়দরাবাদ: সামনে এল পারিবারিক লড়াই। অন্ধপ্রদেশে (Andhrapradesh) অন্য লড়াই দেখছেন সেখানকার জনগণ। দাদা মুখ্যমন্ত্রী জগন্মোহন রেড্ডির (Jagan Mohan Reddy) পুলিশ তাঁকে গৃহবন্দি করতে পারে তাই প্রদেশ কংগ্রেস দফতরেই রাত কাটালেন বোন শর্মিলা। যিনি এখন প্রদেশ কংগ্রেসের সভানেত্রী। লোকসভা ভোটের সঙ্গে বিধানসভার ভোট হবে অন্ধ্রপ্রদেশে। ভোটের আগে সেই রাজ্যে উত্তপ্ত হচ্ছে রাজনীতি। জগন্মোহন রেড্ডির ওয়াইএসআর কংগ্রেস সরকারের বিরুদ্ধে দুর্নীতির অভিযোগ তুলেছেন শর্মিলা। তিনি শুক্রবার সচিবালয় ঘেরাও অভিযানের ডাক দিয়েছেন। তা ঠেকাতে অন্ধ্রপ্রদেশ সরকারের পুলিশ সতর্কতামূলক ব্যবস্থা হিসেবে তাঁকে গৃহবন্দি করতে পারে, এমনটাই মনে করছেন তিনি। বুধবার সেজন্য তিনি বিজয়ওয়াড়ার কংগ্রেস ভবনে রাত্রিবাস করার সিদ্ধান্ত নেন।

শর্মিলা কংগ্রেসে যোগ দেন গত ৪ জানুয়ারি। তাঁর দল ওয়াইএসআর তেলঙ্গানা পার্টি মিশে গিয়েছে কংগ্রেসের সঙ্গে। ২০০৯ সালে হেলিকপ্টার দুর্ঘটনায় মৃত্যু হয়েছিল অন্ধ্রপ্রদেশের সেসময়ের মুখ্যমন্ত্রী রাজশেখর রেড্ডি। কংগ্রেস নেতৃত্বের সঙ্গে মত বিরোধের জেরে ২০১১ সালে নতুন দল ওয়াইএসআর কংগ্রেস গঠন করেন রাজশেখরের পুত্র জগন। তাঁর মা বিজয়াম্মা ও বোন শর্মিলা সেসময় তাঁর পাশে ছিলেন। পরে জগনের সঙ্গে দুজনেরই দূরত্ব বাড়ে। ২০২১ সালে ওযাইএসআর কংগ্রেস ছেড়ে বাবার নামে নতুন দল গড়েছিলেন শর্মিলা।