Jawad effect Kolkata : জাওয়াদের প্রভাবে কলকাতা ও সংলগ্ন এলাকায় শুরু হয়েছে বৃষ্টি

মধ্য-পশ্চিম বঙ্গোপসাগরে অবস্থান করছে জাওয়াদ (Jawad)। এর প্রভাবে (Jawad effect) শনিবার ভোরবেলা থেকেই কলকাতা (Kolkata) সহ দক্ষিণবঙ্গের (South Bengal) জেলাগুলিতে রয়েছে মেঘলা আকাশ। হালকা বৃষ্টিপাত শুরু হয়েছে। দিঘায় (Digha) দেখা দিয়েছে জ্বলোচ্ছাস।

মৌসম ভবন জানাচ্ছে, পুরী (Puri) থেকে ৪৩০ কিলোমিটার দক্ষিণ-পশ্চিমে অবস্থান করছে এই ঘূর্ণিঝড়। তবে পুরীতে প্রবেশের আগে শক্তিক্ষয় হবে ঘূর্ণিঝড় জাওয়াদের বলে মনে করছেন আবহাওয়াবিদরা। পশ্চিমবঙ্গে (West Bengal) প্রবেশের আগে এই ঘূর্ণিঝড়ের ফের নিম্নচাপে পরিণত হওয়ার সম্ভাবনা রয়েছে। ৫ ডিসেম্বর ওড়িশায় (Odisha) পৌঁছবে ঘূর্ণিঝড় জাওয়াদ। তারপর পশ্চিমবঙ্গের উপকূল ছুঁয়ে বাংলাদেশ অভিমুখে এই ঘূর্ণিঝড় চলে যাবে বলে জানাচ্ছেন আবহাওয়াবিদরা। তবে পশ্চিমবঙ্গে জাওয়াদ গভীর নিম্নচাপের আকারে প্রবেশ করবে বলে জানিয়েছে আবহাওয়া দফতর। এর প্রভাবে শনিবার সকাল থেকেই কলকাতা ও সংলগ্ন এলাকায় শুরু হয়েছে বৃষ্টি। উপকূলবর্তী এলাকাগুলিতে ৪০ থেকে ৬০ কিলোমিটার বেগে হাওয়া বইবে বলে জানিয়েছে আলিপুর আবহাওয়া দফতর। সন্ধ্যার পর হওয়ার বেগ ৮০ কিলোমিটার পর্যন্ত হতে পারে। দিঘার সমুদ্রে দেখা দিয়েছে জ্বলোচ্ছাস। মৎস্যজীবীদের আগেই সমুদ্রে যেতে নিষেধ করা হয়েছে। পুলিশের পক্ষ থেকে নজরদারি চালানো হচ্ছে। পর্যটকদের সমুদ্র থেকে দূরে সরে যেতে বলা হচ্ছে। ওড়িশা ও অন্ধ্রপ্রদেশের উপকূলে জারি হয়েছে লাল সতর্কতা। ওড়িশায় স্কুল বন্ধ রাখার নির্দেশ দেওয়া হয়েছে। সেখানে রাজ্যসরকারের তরফে বিপর্যয় মোকাবিলা বাহিনী মোতায়েন করা হয়েছে। নৌবাহিনীকেও সতর্ক থাকতে বলা হয়েছে।

আরও পড়ুন : Cyclone Jawad: ঘূর্ণিঝড় ‘জাওয়াদ’-এর নামকরণ করেছে কোন দেশ? এর অর্থই বা কী?